Fra mandag bliver der lukket for alle forenings- og kulturaktiviteter i Skelund Sogn i den østlige del af Mariagerfjord Kommune.

Høje smittetal har sat Skelund Sogn i automatisk nedlukning, der i første omgang gælder mindst en uge. I den seneste opgørelse af smittetallene har sognet overskredet grænseværdierne i alle tre kriterier, og det sætter den automatiske nedlukning i kraft. Situationen ærgrer Flemming Bækby Nielsen, der står i spidsen for Mariagerfjord Kommunes sundhedsberedskab. - Det er naturligvis ærgerligt for alle, da det lokale kultur- og foreningsliv netop var kommet op i omdrejninger her efter sommerferien, siger han i en pressemeddelelse. Skelund Sogn er, lige som landets øvrige sogne, omfattet af modellen for automatisk nedlukning. Derfor er Mariagerfjord Kommune nu forpligtet til at lukke aktiviteterne. De 1.066 indbyggere i Skelund Sogn må fortsat bevæge sig ud over sognegrænserne, hvis de eksempelvis går til idræt eller i skole uden for sognets grænser. - Nedlukningen vidner om, at corona-situationen endnu ikke er overstået. Vi skal stadig holde fast i de gode vaner og passe godt på os selv og hinanden. Social afstand, høj hygiejne og hyppige test er nøgleord, siger Flemming Bækby Nielsen. Nedlukningen af Skelund Sogn gælder i mindst en uge. Dagpleje, vuggestuer og børnehaver har fortsat åbent, men forældre opfordres til at holde deres børn hjemme, hvis det er muligt. Samtidig skal pasningen organiseres, så børnene er i mindre grupper. Nedlukningen omfatter både offentlige, private og selvejende institutioner. Hjemmehjælp kører som normalt, ligesom vaccinationer fortsætter som planlagt.